‘ભલું હશે તો હવે એ કદી ફોન નહી કરે ભાભી!’ રણછોડે આશ્વાસન આપ્યું. પછી કહ્યું, ‘નિરૂકાકાએ આ ચીજ વાપરવાની રીત તમને શીખવવાનું કહીને મોકલ્યો છે.પણ જો દસ જ મિનિટમાં ફોન આવવાનો હોય તો અમે બેસીએ. સુનીલભાઈ એમની રીતે એમને ટાઈમે કામ પર જાય. તમે કહો છો એમ, એ પછી તરત ફોન આવે એટલે તમે ઉપાડજો. સામે છેડે યોગેન્દ્ર જ છે, એની ખાતરી થાય તો એને વાતે ચડાવીને રિસીવર મને આપી દેજો… પછી…’ રણછોડે હસતાં હસતાં ઉમેર્યું. ‘પછી જરાક કાનમાં આંગળાં નાખીને બાજુમાં ઊભાં રહેજો.’